Antoinette Louw (gebore 9 Mei 1975, Pretoria), is ŉ Suid-Afrikaanse aktrise. Louw is die dogter van Dap en Anet Louw, albei professors in Sielkunde en saam het die egpaar al verskeie Sielkunde handboeke vir Suid-Afrikaanse universiteite geskryf. Louw se broer, Dap, is ŉ jaar jonger as sy en ŉ dokter in urologie. Louw het in Potchefstroom, Vanderbijlpark en Bloemfontein gewoon en het ook in die Verenigde State van Amerika skoolgegaan, waar haar pa navorsing gedoen het en by verskeie universiteite onderrig het. In 1991 het die gesin na Bloemfontein getrek en Louw het matrikuleer aan Hoërskool Sentraal. Sy het BA Drama studeer aan die Universiteit van die Vrystaat en het haar graad (cum laude) in 1996 ontvang. In haar finale jaar op universiteit het Louw die verhoogproduksie, The Woman Who Cooked her Husband, vervaardig en die regie daarvan hanteer, die produksie het ook ŉ uitnodiging ontvang om in Londen by die Courtyard Teater te gaan opvoer.